als_Latn dik_Latn tur_Latn
Prokuroria e Beratit ka zbardhur një vrasje të ndodhur në vitin 1997, për të cilën, gjykata e këtij rrethi gjyqësor ka dënuar autorin me 12 vjet burg.
Autori i vrasjes është shtetasi Bashkim None. Ky ka vrarë me armë Hasan Shallarin, i cili në vitin 1997 ishte vetëm 21 vjeç. Nona u shpall fajtor edhe për plagosjen e personave të tjerë në 15 prill të ’97, Altin Zhurit dhe Jaçe Hajdarit.
Siç theksohet nga policia, Bashkim None e ka kryer vrasjen në bashkëpunim me Festim Jashallarin, ndërsa ky i fundit ka vdekur në vitin 1999. Sipas Prokurorisë së Beratit, për zbulimin e kësaj vrasje janë përdorur ekspertizat me te mira, është kryer zhvarrosja e viktimës, janë kryer verifikimet mjeko-ligjore si dhe ekspertimet balistike.
Më datë 21 janar 2014, Prokuroria nxori urdhër-ndalimi për Bashkim Nonen për akuzën e “Vrasjes me dashje”. Procesi i gjykimit u zhvillua me gjykim të zakonshëm teksa u ndeshën vështirësi gjatë procesit për shkak se familjarët e të plagosurve kanë ndryshuar shpesh dëshminë.
Por në përfundim në sajë të provave u vendos për dënimin me 12 vjet të autorit Bashkim None. Pavarësisht se masa e dënimit pritet të apelohet, Prokuroria e Beratit e konsideron një arritje të rëndësishme faktin e zbulimit të autorit të kësaj ngjarjeje, referuar kushteve në të cilat ishin institucionet shtetërore në vitin 1997.
als_Latn als_Latn als_Latn als_Latn als_Latn